Majandus- ja Kommunikatsiooniministeerium Teie 21.02.2025

info@mkm.ee Meie 07.04.2025 nr 4/64

**Sisend töötervishoiu ja tööohutuse**

**seaduse muutmisvajaduste kohta**

Lugupeetud Eneken Sepa!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest anda sisendit töötervishoiu ja tööohutuse seaduse muutmisvajaduste kohta. Toetame igakülgselt bürokraatia vähendamist, et vähendada ettevõtete halduskoormust ning muuta ettevõtluskeskkond mugavamaks ja ettevõttesõbralikumaks.

Töötervishoiu ja tööohutuse seaduse muutmisvajaduste kaardistamiseks viisime kõikide Kaubanduskoja liikmete ehk ca 3500 ettevõtte seas läbi küsitluse, kus uurisime, millised on ettevõtjate peamised murekohad ning ettepanekud seoses töötervishoiu ja tööohutuse seadusega. Ettevõtjate tagasiside põhjal oleme koostanud sisendi töötervishoiu ja tööohutuse seaduse muutmisvajaduste kohta, mis on leitavad dokumendi manuse lisas 1.

Oleme veendunud, et seadus peab sätestama ettevõtjatele üksnes miinimumnõuded töötervishoiu ja tööohutuse kohta, sest igal juhul vastutab lõppkokkuvõttes tööandja ning riik ei pea seadusega tööandjale ette ütlema, kuidas tööandja peab oma riske maandama. See on iga ettevõtte enda ülesanne leida parimad viisid, kuidas lähtuvalt enda töökeskkonnast ning ohuteguritest parimal viisil oma riske maandada. Näiteks ei tohi seadus tööandjat kohustada pidama arvestust töökeskkonnas kasutatavate isikukaitsevahendite väljastamise kohta. Seadus võib luua alused, millistel juhtudel on kohustus väljastada isikukaitsevahendeid, kuid iga tööandja peab ise otsustama, kuidas ta enda riske maandab ning võimaliku vaidluse korral isikukaitsevahendite väljastamist tõendab.

Üks suurim probleem töötervishoiu valdkonnas on jätkuvalt töötervishoiuarstide puudus ning selle vähendamiseks peaksid tööandjad teatud tingimustel saama töötaja saata tervisekontrolli ka perearsti juurde. Lisaks näeme, et suuremas plaanis tuleb Eestis töötervishoiuteenuse ning tervisekontrolli edukaks läbiviimiseks luua ja välja töötada efektiivne andmevahetuse/teabevahetuse süsteem nii perearstide/arstide kui töötervishoiuarstide vahel, et leida selline lahendus, mis päriselt vähendaks arstide koormust ning samal ajal tagaks selle, et ettevõtetes töötavad inimesed on terved ning nende tervist on kontrollitud.

Kaubanduskoja hinnangul saab ettevõtete halduskoormust väga palju vähendada läbi Tööinspektsiooni iseteeninduskeskkonna, mis võiks võimaldada ettevõtetel ligipääsu erinevatele abimaterjalidele ja juhenditele, mis on loodud vastavalt erinevate valdkondade ettevõtete spetsiifikale ning mida ettevõtted saavad vastavalt enda vajadustele kohandada. Lisaks tuleks keskkond muuta ettevõtetele kasutajasõbralikumaks ning lihtsamaks, et kiirendada dokumentide täitmist ning andmete sisestust, et ettevõtted saaksid lisakohustusi täita võimalikult kiiresti ning suuremata probleemideta.

Kaubanduskoja täpsed ning konkreetsed muudatusettepanekud töötervishoiu ja tööohutuse seaduse muutmiseks on toodud manuse lisas 1 (Töötervishoiu ja tööohutuse seaduse muudatusettepanekud).

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

Ireen.tarto@koda.ee; +372 604 0072